Maražo

Maražo (port. Ilha de Marajó) – sala, esanti šiaurės rytų Brazilijoje, Paros valstijoje, Amazonės upės žiotyse. Būdama 40 100 km² ploto, Maražo yra didžiausia upinė – jūrinė sala pasaulyje (didžiausia grynai upinė sala yra Bananalis, Aragvajos upėje). Kartu su aplinkinėmis salomis Maražo sudaro 49 602 km² salyną. Sala driekiasi tarp Amazonės šiaurėje ir jos atšakos – Paros. Rytinį krantą skalauja Atlanto vandenynas. Paviršius žemas, išraižytas kanalų. Maražo vakaruose dengia tropinės džiunglės, rytuose – savana, užliejamos pievos, pelkės. Gyvena ~200 tūkst. gyventojų. Ikikolumbiniu laikotarpiu saloje gyvavo indėnų maražoarų kultūra.